Det Økonomiske og Sociale Udvalgs udtalelse om "Forslag til Europa-Parlamentets og Rådets direktiv om ændring af Rådets direktiv 76/207/EØF om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår"

(2001/C 123/21)

Rådet besluttede den 25. juli 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Christina Wahrolin til ordfører. Sektionen vedtog sin udtalelse den 5. december 2000.

Det Økonomiske og Sociale Udvalg vedtog på sin 378. plenarforsamling af 24.-25. januar 2001, mødet den 25. januar, følgende udtalelse med 68 stemmer for, 11 imod og 6 hverken for eller imod.

1. Indledning

1.1. Kommissionen har fremlagt et forslag til ændring af Rådets direktiv 76/207/EØF(1) med henblik på at styrke mænds og kvinders lige adgang til arbejdsmarkedet og yderligere begrænse hindringerne for kvinder på beskæftigelsesområdet.

1.2. Kommissionens forslag er baseret på EF-traktatens artikel 141, stk. 3, som giver Fællesskabet mulighed for at træffe beslutning om foranstaltninger, der skal sikre anvendelsen af princippet om lige muligheder for og ligebehandling af mænd og kvinder i forbindelse med beskæftigelse og erhverv, samt artikel 141, stk. 4, som tillader medlemsstaterne at vedtage foranstaltninger i tilknytning til gennemførelsen af dette princip. Hensigten med forslaget er at definere nogle begreber, styrke den enkeltes retlige beskyttelse i forbindelse med klager, tydeliggøre muligheden for at fravige visse principper, øge de aktive foranstaltninger til fremme af ligestilling samt sikre kvinder særlig beskyttelse i forbindelse med graviditet og moderskab.

1.3. Forslaget konkretiserer medlemsstaternes forpligtelser under hensyntagen til EF-Domstolens retspraksis gennem de seneste 25 år.

1.4. I forslaget defineres "seksuel chikane" for første gang klart og tydeligt som kønsdiskriminering på arbejdspladsen, hvilket sker på grundlag af og i overensstemmelse med definitionerne i de direktivforslag, der har hjemmel i artikel 13 og omhandler chikane som forskelsbehandling af andre årsager end køn. Desuden øges beskyttelsen af arbejdstagere, der klager over forskelsbehandling, efter at ansættelsesforholdet er ophørt, og der opstilles retningslinjer for uafhængige nationale organer til fremme af princippet om ligebehandling. Medlemsstaternes ret til at fravige princippet om lige adgang til beskæftigelse lægges i klarere rammer, idet medlemsstaterne får pligt til at begrunde et forbud mod ansættelse af personer tilhørende det ene køn i særlige job. Desuden sikres kvinder særlig beskyttelse i forbindelse med graviditet og moderskab, herunder ret til at vende tilbage til samme arbejdsplads efter barselsorlovens ophør. Endelig gennemføres traktatens artikel 141, stk. 4, idet det fastsættes, at princippet om lige muligheder ikke må forhindre en medlemsstat i at vedtage aktive foranstaltninger for reelt at sikre fuld karrieremæssig ligestilling mellem mænd og kvinder.

1.5. I forslaget peges der også på arbejdsmarkedsparternes rolle i forbindelse med gennemførelsen af princippet om lige muligheder.

2. Generelle bemærkninger

2.1. ØSU ser i alt væsentligt positivt på Kommissionens forslag til ændringer. Særlig betydning tillægger ØSU dels det forhold, at seksuel chikane hermed for første gang behandles definitorisk i et direktiv, dels selve definitionen, ifølge hvilken seksuel chikane er kønsdiskriminering på arbejdspladsen. Hermed gøres det klart, at arbejdsgiveren er forpligtet til at forebygge og forhindre seksuel chikane på arbejdspladsen. Samtidig er det vigtigt for retssikkerheden at få præciseret, at arbejdsgivere først kan gribe ind i konkrete tilfælde, når de har kendskab til, hvad der er foregået. Problemet med seksuel chikane er et vigtigt og ømtåleligt spørgsmål, som ikke længere kan negligeres, men må tages op på EU-niveau. ØSU glæder sig også over den øgede retssikkerhed, der skabes ved, at der i direktivet tages hensyn til EF-Domstolens praksis.

2.2. ØSU støtter det centrale sigte med Kommissionens forslag, som ligger fint i forlængelse af det hidtidige arbejde og den samfundsmæssige og juridiske udvikling i EU og medlemsstaterne. ØSU er enigt med Kommissionen i, at anvendelsen af en fællesskabsforskrift er i overensstemmelse med såvel nærheds- som proportionalitetsprincippet.

2.3. ØSU havde gerne set et forslag baseret på traktatens artikel 13, som også vedrører andre områder.

2.4. ØSU beklager, at Kommissionen ikke forud for fremlæggelsen af dette forslag til et nyt direktiv formelt har konsulteret arbejdsmarkedets parter på europæisk niveau, sådan som traktatens sociale kapitel åbner mulighed for.

2.5. I det følgende fremlægger ØSU sit syn på de enkelte artikler i Kommissionens forslag.

3. Særlige bemærkninger

Artikel 1

Artikel 1 indeholder alle de foreslåede ændringer til direktiv 76/207/EØF.

3.1. Første ændring: nyt stykke i artikel 1

Med dette forslag skabes der overensstemmelse med traktatens artikel 3, hvilket ØSU støtter.

3.2. Anden ændring: ny artikel 1a

ØSU glæder sig over dette forslag, som udtrykkelig definerer seksuel chikane som forskelsbehandling på grund af køn. EU's institutioner har inden for de seneste år taget en række initiativer med henblik på at forebygge og bekæmpe seksuel chikane på arbejdspladsen. Undersøgelser viser, at seksuel chikane er et udbredt problem, der må forebygges på arbejdspladsen for såvel den enkeltes som virksomhedens skyld. Arbejdsmarkedets parter har på europæisk niveau samstemmende erkendt, at det er vigtigt at beskytte den enkelte arbejdstagers integritet og værdighed, men de har forskellige holdninger til, hvilke midler der skal tages i anvendelse på europæisk niveau. Det har længe været EU's opfattelse, at seksuel chikane er en overtrædelse af princippet om ligebehandling og en krænkelse af mænds og kvinders værdighed på arbejdspladsen. Det er meget positivt, at det nu for første gang i et direktiv eksplicit slås fast, at seksuel chikane er kønsdiskriminering på arbejdspladsen.

Kommissionens forslag til definition er baseret på Europa-Kommissionens kodeks for god praksis(2) og er tilpasset de definitioner, der er baseret på artikel 13 og vedrører forskelsbehandling af andre årsager end køn. ØSU har ingen væsentlige indvendinger mod den foreslåede definition, men ønsker ordet "forstyrrende" erstattet med "krænkende" i den foreslåede nye tekst, så den fuldt ud svarer til Kommissionens kodeks for god praksis.

ØSU beklager, at der i Kommissionens forslag ikke henvises til arbejdsgiverens ansvar for, at der skabes et arbejdsmiljø uden seksuel chikane. ØSU finder det vigtigt, at der gøres en forebyggende indsats på arbejdspladsen, jf. kodekset for god praksis fra 1991, og forslår følgende tilføjelse i artikel 1a:

"Det er arbejdsgivernes ansvar, at der skabes et arbejdsmiljø uden seksuel chikane".

3.3. Tredje ændring: tilføjelse af et afsnit i artikel 2, stk. 1

ØSU ser positivt på Kommissionens forslag om at give en definition af begrebet indirekte forskelsbehandling, men efterlyser konsekvens, idet definitionen bør tilpasses efter racedirektivet og andre direktiver, der er baseret på traktatens artikel 13.

3.4. Fjerde ændring: artikel 2, stk. 2, omformuleres

ØSU tilslutter sig den begrænsede karakter af undtagelsen fra reglerne vedrørende forskelsbehandling på grund af "et regulært erhvervsmæssigt krav". Denne undtagelse bør regelmæssigt tages op til overvejelse af medlemsstaterne og uafhængige organer for at sikre, at bevarelse eller afskaffelse af undtagelsen er begrundet.

ØSU foreslår dog, at Kommissionen for at skabe så stor klarhed som muligt også behandler spørgsmålet om positive foranstaltninger i direktivet. Dette bør ske, selvom spørgsmålet også behandles andre steder.

3.5. Femte ændring: tilføjelse af nyt afsnit til artikel 2, stk. 3

ØSU støtter Kommissionens forslag om eksplicit at fastsætte den ret, en kvinde, der har født, har til at vende tilbage til sit job eller et tilsvarende job, men finder formuleringen "uden at der sker ændringer i hendes arbejdsvilkår" alt for snæver. Efter ØSU's opfattelse ville en bedre og mere fleksibel formulering være "uden forringelse af arbejdsvilkårene". Arbejdslivet ændres hele tiden, og den foreslåede formulering er alt for begrænsende.

Retten til at arbejde for at kunne forsørge sig selv er en central faktor i forbindelse med ligestilling mellem kvinder og mænd. Dette ligger også i såvel EU's beskæftigelsesstrategi som i konklusionerne fra topmødet i Lissabon. Det står fuldstændig klart, at kvindernes deltagelse på arbejdsmarkedet er en forudsætning for en økonomisk vækst i EU, der kan sikre opretholdelse af vort sociale system på længere sigt, ikke mindst når det gælder pensioner. Ligestilling er vigtig for produktiviteten i et Europa, som relativt set får flere og flere ældre. Hvis EU skal opretholde det sociale sikringsniveau, må kvinder have mulighed for at bidrage til økonomien via eget erhvervsarbejde. Retten til at vende tilbage til arbejdsmarkedet uden forringede arbejdsvilkår er vigtig for planlægningen af familielivet, ikke mindst for forholdet familie/arbejde, og udgør et naturligt supplement til barselsdirektivet 92/85/EF(3). ØSU opfordrer Kommissionen til at revidere barselsdirektivet 92/85/EF, så det er i overensstemmelse med ILO's konvention nr. 183 om moderskab. Efter ØSU's mening bør spørgsmålet om genoptagelse af arbejdet uden forringelse af arbejdsvilkårene også behandles dér.

ØSU tillægger det stor værdi, at EF-Domstolens retspraksis kommer til udtryk i direktivet.

3.6. Sjette ændring: artikel 2, stk. 4, omformuleres

ØSU glæder sig over hovedsigtet med Kommissionens forslag, som gennemfører traktatens artikel 141, stk. 1, ved at give medlemsstaterne mulighed for at vedtage foranstaltninger for at fremme ligestilling, idet de på regelmæssig basis skal fremsende oplysninger om deres aktiviteter. ØSU har tidligere(4) fremsat forslag og henstillinger vedrørende rapportering, nemlig i forbindelse med udgivelsen af Kommissionens første årsberetning om ligestilling. Regelmæssig offentliggørelse af rapporter fra Kommissionen med en sammenlignende evaluering af de foranstaltninger, medlemsstaterne har vedtaget, vil gøre det lettere for medlemsstaterne og deres borgere at danne sig en opfattelse af situationen i de enkelte medlemsstater. Det afgørende her er rapporternes udformning. ØSU anbefaler, at Kommissionen på grundlag af konkrete sammenligninger fremhæver forskelle og ligheder mellem medlemsstaterne. Det er ikke videre hensigtsmæssigt at beskrive udviklingen på EU-niveau uden samtidig at tage hensyn til gennemførelsen og håndhævelsen i medlemsstaterne, hvor tingene rent faktisk sker.

3.7. Syvende ændring: tilføjelse af ny litra d) i artikel 3, stk. 2

ØSU støtter Kommissionens forslag om en tilføjelse.

3.8. Ottende ændring: artikel 6 omformuleres

Med den nye ordlyd i artikel 6 inkorporeres to væsentlige elementer fra EF-Domstolens retspraksis i direktivet for så vidt angår håndhævelsesprocedurer. ØSU finder Kommissionens forslag positivt, eftersom det fremmer en effektiv retsbeskyttelse af den enkelte, hvorved princippet om ligebehandling kan få den ønskede virkning.

ØSU vil dog henlede Kommissionens opmærksomhed på eventuelle nationale forældelsesregler vedrørende klage efter en ansættelses ophør. Direktivet må ikke ophæve sådanne regler, for så vidt de ikke er i strid med EU's regler i øvrigt.

3.9. Niende ændring: ny artikel 8a

ØSU støtter forslaget, som vil styrke den ret til retsbeskyttelse, der indføres med artikel 6.

ØSU glæder sig over de klare retningslinjer for de uafhængige organer, der skal etableres af de enkelte medlemsstater. Samtidig er det positivt, at medlemsstaterne frit kan træffe beslutning om disse organers struktur og arbejdsmetoder i overensstemmelse med retstraditioner og politiske ønsker i det pågældende land.

ØSU foreslår dog, at stk. 3 i den nye artikel 8a tilpasses efter formuleringen i racedirektivet, og henviser til ØSU's udtalelse om dette direktiv(5).

3.10. Tiende ændring: ny artikel 8b

ØSU glæder sig over Kommissionens forslag og vil understrege betydningen af arbejdsmarkedsparternes rolle i forbindelse med gennemførelse af princippet om ligebehandling.

ØSU mener, det er vigtigt, at de enkelte medlemsstater kan træffe forholdsregler ud fra deres egne retstraditioner og politiske ønsker. Samtidig er det vigtigt, at der sker fremskridt på området. Det ville således være hensigtsmæssigt at kræve af medlemsstaterne, at de i deres rapporter til Kommissionen specifikt gør rede for, hvilken strategi de har benyttet for at få arbejdsmarkedets parter inddraget i gennemførelsen af princippet om ligebehandling.

3.11. Ny artikel 8c

ØSU støtter Kommissionens forslag.

4. Artikel 2

4.1. ØSU har ingen indvendinger mod Kommissionens forslag, men ser gerne, at gennemførelsestidspunktet for de nationale love og bestemmelser, som direktivet lægger op til, tilpasses efter vedtagelsesdatoen, så medlemsstaterne får mindst et år til at træffe nationale foranstaltninger.

5. Sammenfatning

En af Den Europæiske Unions vigtigste opgaver er at bekæmpe forskelsbehandling.

Selvom den demografiske udvikling kræver, at så mange mennesker som muligt i den arbejdsdygtige alder har et arbejde, forekommer der stadig forskellige former for forskelsbehandling på arbejdsmarkedet.

Med det foreliggende forslag til ændring af direktiv 76/207/EØF om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår kommer man nærmere en realisering af princippet om ligebehandling.

Bruxelles, den 25. januar 2001.

Göke Frerichs

Formand for

Det Økonomiske og Sociale Udvalg

(1) Rådets direktiv 76/207/EØF af 9. februar 1976 om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår, EFT L 39 af 14.2.1976, s. 40.

(2) Kommissionen for De Europæiske Fællesskaber 1993, Bekæmpelse af seksuel chikane på arbejdspladsen - Vejledning til Europa-Kommissionens kodeks for god praksis.

(3) Rådets direktiv 92/85/EF af 19. oktober 1992 om iværksættelse af foranstaltninger til forbedring af sikkerheden og sundheden under arbejdet for arbejdstagere, som er gravide, som lige har født, eller som ammer, EFT L 348 af 28.11.1992.

(4) Det Økonomiske og Sociale Udvalgs udtalelse om "Ligestilling mellem kvinder og mænd i Den Europæiske Union - 1996", EFT C 296 af 29.9.1997.

(5) EFT C 204 af 18.7.2000, s. 82-90.

BILAG

til Det Økonomiske og Sociale Udvalgs udtalelse

Følgende ændringsforslag blev forkastet, men fik over en fjerdedel af de afgivne stemmer:

Punkt 3.5, første afsnit

Kommissionens oprindelige formulering - "uden at der sker ændringer i hendes arbejdsvilkår" - bør bevares og ikke erstattes af den foreslåede "uden forringelse af arbejdsvilkårene".

Begrundelse

Selvindlysende.

Afstemningsresultat

For: 30, imod: 48, hverken for eller imod: 7.